МАХУЭКУ
«СфIэфIу сыхуэзэнщ Сноуден»
США-м и лIыкIуэу Урысейм щыIэ Макфол Майкл иджыблагъэ интервью иритащ «Дождь» телеканалым. Дэ тыдодзэ абы жиIахэм ящыщу нэхъ дигу къинэжа пычыгъуэхэр.
Президентхэм ятеухуауэ
«Обамэ игу ирохь Путиныр цIыху жьэнахуэу зэрыщытым, зытемыкI Iуэху еплъыкIэхэр зэриIэм къыхэкIыу. Обамэ апхуэдэ цIыхухэм пщIэшхуэ яхуещI.
Сирием екIуэкI зауэм егъэщIылIауэ
«Дэ дыхэIэбэнукъым абы щекIуэкI зауэм. Обамэ ар къыхигъэщхьэхукIащ. Американ сэлэтхэр Сирием кIуэнукъым.США-м и цIыхухэм апхуэдэ лъэбакъуэр даIыгъынукъым».
Сыт Сноуден Урысейм къыщIэнар?
«Сэ езым ар къызгурыIуэркъым. Езыр хуеймэ, си гуапэу абы сыхуэзэнт… Пэжыр жысIэнщи, сэ а цIыхур къызгурыIуэркъым. Зыхуейри ищIэри къызгурыIуэркъым.
Сыт американ шпионым парик и щхьэм телъу Москва къыщIыщикIухьыр?
«Сэ абы жэуап естыфынукъым… Абы дыщытевгъэпсэлъыхь сэ профессору сыздэкIуэжыну Стэнфорд. ИтIанэ ди псалъэмакъыр ЦРУ-м и тхыдэм, нэгъуэщIхэм тедухуэ хъунущ»
«IэфIыкIэ естащ»
«Къэрал департаментым и цIэкIэ иджы япэ дыдэ сэ пыченэ стащ. НТВ-м и лэжьакIуэхэр си унэм и гъунэгъуу щытт. ЩIыIэ дыдэт, итIани сыхьэтиплI хъуауэ щытт. Сэ ахэр згъэхьэщIащ».
Сочэ теухуауэ
Дэ Сочэ щекIуэкIыну олимп джэгухэр къызэпыудыным теухуа Iуэху гуэри дэтIыгъынукъым. Политикэм и зэран къекI хъунукъым ди спортсменхэм. Дэ дыхуейщ Олимпиадэм зэхьэзэхуэ нэс щыIэну. Делагъэ хъунт политикэ щхьэусыгъуэ гуэркIэ ди спортсмен нэхъыфIхэр Сочэ мыкIуэмэ».
Володин Максим.
«Комсомольская правда»
Урысейр ахъшэ щыщIэнукъым
Апхуэдэу къелъытэ Калифорнием и университетым и профессор Делонг Брэдфорд. США-м щыцIэрыIуэ а IэщIагъэлIыр Клинтон и зэманым финансхэмкIэ министерствэм щылэжьащ, экономикэ журнал Iувхэм я редактору щытащ. ВТБ-р и щIэгъэкъуэну ар иджыблагъэ МГИМО-м лекцэ къыщеджащ.
Делонг япэ щIыкIэ гушыIащ: «Сэ солъагъу япэ дыдэу Москва сыкъызэрыкIуэрэ блэкIа илъэс 27-м хуабжьу фызэрефIэкIуар. Иджы фи дежи автомашинэхэр щызэтрехьэ икIи фегупсысын хуей мэхъу абы Iэмал къызэрыхуэвгъуэтыным». ИужькIэ американ профессорым къагуригъэIуащ дызыхуэкIуэ илъэсипщIхэм Урысейм и экономикэр зэпIэзэрыту щытыну къыщIилъытэм и щхьэусыгъуэр.
Дунейр гъэсыныпхъэхэм хуэныкъуэнущ иджыри илъэсипщI куэдкIэ — жиIащ Делонг. — Апхуэдэ гъэтIылъыгъэу иIэм и куэдагъым Урысейм Iэмал ирет абы и лъэныкъуэкIэ дяпэкIи бжьыпэр иIыгъыну. Ищэ гъэсыныпхъэхэм къащIихырщ Урысейм и бюджетыр нэ-хъыбэу зытещIыхьар. Аращи, Урысейр ахъшэншэ хъунукъым».
ВТБ банкым экономист цIэрыIуэхэр Урысейм и вузхэм ирешалIэ. Мы гъэм и гъатхэм урысей студентхэм я пащхьэм къыщыпсэлъащ Нобель и саугъэтым экономикэмкIэ и лауреатхэу Ауманн Робертрэ Мортенсел Дейлрэ, фокIадэм и кIэм къэкIуэну поплъэ Нобель и саугъэтыр зыхуагъэфащэ нэгъуэщIым — Нью-Йорк и университетым и профессор Сарфсент Томас. Ар лекцэ къыщеджэнущ Санкт-Петербург университетым МенеджментымкIэ и школ нэхъыщхьэхэм.
Банкым гулъытэшхуэ хуещI бизнесым егъэщIылIа щIэныгъэм зегъэужьыным,- къыхигъэщащ правленэм и президент — председателым и япэ къуэдзэ Титов Василий.- Урысейм и компание пашэхэр хуабжьу хуэныкъуэщ дунейпсо пщалъэм къитIасэу экономикэ IэнатIэм щылэжьэфыну IэщIагъэлIхэм. Сыщогугъ ВТБ-м къызэригъэпэщ лекцэхэр студентхэм къахуэщхьэпэну.
Горшков Михаил.
«Комсомольская правда»
